สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 5 ม.ค.60
6 ม.ค. 2560

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (5 ม.ค.) โดยได้รับแรงกดดันจากการร่วงลงของหุ้นกลุ่มธุรกิจค้าปลีก หลังจากบริษัทเมซีส์ ห้างค้าปลีกยักษ์ใหญ่ของสหรัฐเปิดเผยผลประกอบการที่น่าผิดหวังและประกาศปิดสาขามากกว่า 60 แห่ง นอกจากนี้ ตลาดยังได้รับปัจจัยลบจากรายงานของออโตเมติก ดาต้า โพรเซสซิ่ง อิงค์ (ADP) ซึ่งระบุว่า ภาคเอกชนของสหรัฐมีการจ้างงานเพิ่มขึ้นน้อยกว่าคาดในเดือนธ.ค. ซึ่งข้อมูลดังกล่าวส่งผลให้นักลงทุนระมัดระวังการซื้อขายและจับตาตัวเลขจ้างงานนอกภาคการเกษตรเดือนธ.ค.ของสหรัฐอย่างใกล้ชิด
ดัชนีเฉลี่ยอุตสาหกรรมดาวโจนส์ปิดที่ 19,899.29 จุด ลดลง 42.87 จุด หรือ -0.21% ดัชนี NASDAQ ปิดที่ 5,487.94 จุด เพิ่มขึ้น 10.94 จุด หรือ +0.20% ดัชนี S&amp;P500 ปิดที่ 2,269.00 จุด ลดลง 1.75 จุด หรือ -0.08%
 
ตลาดหุ้นยุโรปปิดบวก เมื่อคืนนี้ (5 ม.ค.) จากการที่นักลงทุนยังคงเข้าซื้อเก็งกำไร อันเนื่องมาจากความหวังเกี่ยวกับแนวโน้มเศรษฐกิจที่แข็งแกร่งขึ้น หลังจากมีรายงานว่าดัชนีภาคการผลิตและภาคบริการของยูโรโซนมีการขยายตัวได้ดีในเดือนธ.ค. อย่างไรก็ตาม ตลาดหุ้นยุโรปปรับตัวขึ้นในกรอบจำกัด เนื่องจากการแข็งค่าของสกุลเงินยูโรได้สกัดแรงบวกของหุ้นกลุ่มส่งออก
ดัชนี Stoxx Europe 600 ปิดขยับขึ้น 0.1% แตะที่ 365.64 จุด
ดัชนี CAC-40 ตลาดหุ้นฝรั่งเศสปิดที่ 4,900.64 จุด เพิ่มขึ้น 1.24 จุด หรือ +0.03% ดัชนี DAX ตลาดหุ้นเยอรมันปิดที่ 11,584.94 จุด เพิ่มขึ้น 0.63 จุด หรือ +0.01% ดัชนี FTSE 100 ตลาดหุ้นลอนดอนปิดที่ 7,195.31 จุด เพิ่มขึ้น 5.57 จุด หรือ +0.08%
 
ตลาดหุ้นลอนดอนปิดในแดนบวก เมื่อคืนนี้ (5 ม.ค.) ด้วยแรงหนุนจากหุ้นกลุ่มสร้างบ้านที่ปรับตัวขึ้นอย่างแข็งแกร่ง ภายหลังจากบริษัทเพอร์ซิมมอน ซึ่งเป็นบริษัทสร้างบ้านรายใหญ่ที่สุดของอังกฤษ เปิดเผยผลประกอบการที่แข็งแกร่ง
ดัชนี FTSE 100 ตลาดหุ้นลอนดอนปิดเพิ่มขึ้น 5.57 จุด หรือ 0.08% แตะที่ 7,195.31 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก คืนนี้ (5 ม.ค.) หลังจากมีรายงานว่า สต็อกน้ำมันดิบของสหรัฐปรับตัวลดลงมากกว่าที่นักวิเคราะห์คาดการณ์ไว้ นอกจากนี้ สัญญาน้ำมันดิบยังได้แรงหนุนจากข่าวที่ว่า ซาอุดิอาระเบียได้เริ่มเจรจากับลูกค้าเพื่อลดการจำหน่ายน้ำมันตามข้อตกลงที่ทำไว้กับกลุ่มประเทศผู้ส่งออกน้ำมัน (โอเปก)
สัญญาน้ำมันดิบ WTI ส่งมอบเดือนก.พ.เพิ่มขึ้น 50 เซนต์ หรือ 0.9% ปิดที่ 53.76 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค.เพิ่มขึ้น 43 เซนต์ หรือ 0.8% ปิดที่ 56.89 ดอลลาร์/บาร์เรล
 
สัญญาทองคำตลาดนิวยอร์กปิดพุ่งขึ้น เมื่อคืนนี้ (5 ม.ค.) โดยภาวะการซื้อขายในตลาดทองคำยังคงได้รับปัจจัยบวกจากการอ่อนค่าของสกุลเงินดอลลาร์สหรัฐ ซึ่งช่วยหนุนสัญญาทองคำปิดในแดนบวกติดต่อกัน 3 วันทำการ นอกจากนี้ นักลงทุนยังเข้าซื้อทองคำในฐานะสินทรัพย์ที่ปลอดภัย หลังจากออโตเมติก ดาต้า โพรเซสซิ่ง อิงค์ (ADP) ระบุว่า ภาคเอกชนของสหรัฐมีการจ้างงานเพิ่มขึ้นน้อยกว่าคาดในเดือนธ.ค.
สัญญาทองคำตลาด COMEX (Commodity Exchange) ส่งมอบเดือนก.พ.เพิ่มขึ้น 16 ดอลลาร์ หรือ 1.37% ปิดที่ระดับ  1,181.30 ดอลลาร์/ออนซ์
สัญญาโลหะเงินส่งมอบเดือนมี.ค.เพิ่มขึ้น 8.5 เซนต์ หรือ 0.51% ปิดที่ 16.637 ดอลลาร์/ออนซ์
สัญญาพลาตินัมส่งมอบเดือนเม.ย.พุ่งขึ้น 28.8 ดอลลาร์ หรือ 3.04% ปิดที่ 976.00 ดอลลาร์/ออนซ์
สัญญาพัลลาเดียมส่งมอบเดือนมี.ค.ลดลง 60 เซนต์ หรือ 0.1% ปิดที่ 738.20 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลยูโรและเงินเยน ในการซื้อขายที่ตลาดนิวยอร์กเมื่อคืนนี้ (5 ม.ค.) หลังจากออโตเมติก ดาต้า โพรเซสซิ่ง อิงค์ (ADP) ระบุว่า ภาคเอกชนของสหรัฐมีการจ้างงานเพิ่มขึ้นน้อยกว่าคาดในเดือนธ.ค. ขณะที่นักลงทุนจับตาตัวเลขจ้างงานนอกภาคการเกษตรเดือนธ.ค.ของสหรัฐอย่างใกล้ชิด
ดอลลาร์อ่อนค่าลงเมื่อเทียบกับเยน ที่ระดับ 115.53 เยน จากระดับ 117.56 เยน ขณะที่ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.0599 ดอลลาร์ จากระดับ 1.0463 ดอลลาร์